MF vitenskapelig høyskole

MF vitenskapelig høyskole for teologi, religion og samfunn er en norsk privat vitenskapelig høyskole. MF arbeider med utdanning, forskning og formidling innen sine fagområder. Høyskolen ligger på Majorstuen i Oslo. 

MF ble stiftet i 1907 som en uavhengig teologisk institusjon på universitetsnivå og er Norges største lærested innen teologisk utdanning og forskning. MF har ca. 120 ansatte, 1000 studenter og ca. 50 på ph.d.-programmet. MF utdanner til ulike kirkelige profesjoner og tilbyr lektorutdanning og en rekke studieprogram på ph.d.-, master- og bachelornivå. Studentene utdannes til yrker innen kirke, skole og samfunn. Fra 1967 har MF i tillegg til teologistudiet også tilbudt annen kristendoms- og religionsfaglig utdanning for skole og samfunn.

MF fikk status som vitenskapelig høyskole i 2005, og er en av tre private vitenskapelige høyskoler i Norge ved siden av BI og VID. Institusjonen endret navn fra Menighetsfakultetet til dagens navn i 2018.

Historie
Det teologiske menighetsfakultet ble grunnlagt i 1907 av en gruppe av norske akademikere, politikere, prester og lekfolk som ønsket å gi en teologisk utdannelse på Skriftens og de lutherske bekjennelsesskrifters grunn. MF ble opprettet som et alternativ til Det teologiske fakultet ved Universitetet i Oslo.

16. oktober 1907 ble grunnleggelsesdokumentet undertegnet, og høsten 1908 kunne MF åpne sine dører med 8 studenter (et tall som økte til 14 før semesterets slutt). De første lærerne var Sigurd Odland (Det nye testamente), Edvard Sverdrup (Kirkehistorie), Peter Hognestad (Det gamle testamente), Ole Hallesby (Systematisk teologi). Fra 1919 fikk den akademiske lærerstaben retten til å kalle seg professorer.

Institusjonen fikk eksamensrett for cand.theol. i 1913, i praktisk-teologisk seminar fra 1925 og cand.philol. i 1977. I 1990 fikk man rett til å tildele forskningsgraden dr. theol. og fra 2001 graden dr. art. I 2005 ble fakultetet akkreditert institusjonelt av NOKUT.

I august 2018 byttet MF navn fra Det teologiske menighetsfakultet til MF vitenskapelig høyskole for teologi, religion og samfunn.

MF har i dag en større fagportefølje i områdene teologi, religion og samfunnsfag, og arbeider særlig i skjæringsfeltet religion og samfunn. MF har i tillegg et 5-årig lektorprogram innen religion, etikk og samfunnsfag, og egen praktisk-pedagogisk utdanning. I tillegg til presteutdanning, utdanner MF diakoner og kateketer til Den norske kirke, samt ledere til andre kirker og trossamfunn. 

Studier  
MF tildeler gradene bachelor, master, candidatus/a theologiae og forskningsgraden ph.d, samt dr. philos.

 Forskningssentre ved MF   

MF KOM – kompetansesenter for forskning, utvikling og formidling i kirke og menighet. Senteret er kontaktledd mellom MFs fagmiljø og kirkelige aktører som vil gjøre bruk av MFs kompetanse i sine sammenhenger.

MF CASR, organiserer religionsforskningen ved MF. Senteret legger til rette for prosjektsamarbeid mellom MF og eksterne institusjoner. MF CASR favner om forskningsområder som religionsvitenskap, religionshistorie, religionsfilosofi, tekststudier og manuskriptforskning, kultur- og kunsthistorie samt religionssosiologi.

MF har en rekke eksternfinansierte forskningsprosjekter finansiert av ERC (European Research Council); Norges forskningsråd, og andre, internasjonale aktører.

Se også
 Kirkestriden

 Referanser 

 Eksterne lenker 




Kategori:Lutherske utdanningsinstitusjoner
Kategori:Utdanningsinstitusjoner etablert i 1907
Kategori:Majorstuen
Kategori:1907 i Norge